Leder for asylmottaket: Kan ta imot Krekar fra i dag
– Men vi er klar til å ta imot ham allerede i ettermiddag om nødvendig, sier mottaksleder Herbjørn Jenssen ved Jarlen asylmottak til VG. Han forventer å få nærmere beskjed om når mottaket skal ta imot han etter dagens kjennelse. – Men det blir uansett ikke noe problem for oss. Vi lever av å ta imot, og har tatt imot folk fra store deler av verden, sier mottakslederen til VG. Ordfører Ståle Vaag har ingen hast med å få Krekar til Kyrksæterøra. – Det blir nok ikke noe fakkeltog i gatene her for å få mullaen raskt til Hemne, sier Hemneordføreren til VG. – Men vi skal ta imot ham når han kommer, legger han til. Krekar vil få et sentrumsnært bosted på Kyrksæterøra, nærmere bestemt i Jarlen asylmottaks bygninger der det er plass nok til både ham selv og familien dersom det blir aktuelt. Han vil også få tilgang til internett, ifølge mottaksleder Jenssen. – Hvor stort boareal har dere satt av til Krekar? – Han vil få en bolig som er tilrettelagt for ham, men som også har plass til at familien kommer på besøk eller eventuelt kan bo sammen med ham. Men jeg vil ikke gå ut med hvor stort boarealet er, svarer Jenssen.Både ordføreren og rådmannen i vertskommunen Hemne, er overrasket over rettens kjennelse som gir departementet medhold i å sende Krekar til Kyrksæterøra. – Ja, dette var overraskende. Mye talte for at dette ikke ville skje, sier rådmann Torger Aarvaag til VG. Han tar det likevel med knusende ro at Krekar høyst sannsynlig kommer til bygda. – Vi har en erfaren mottaksleder som er vant til å ta imot figurer fra alle verdenshjørner. Det mest utfordrende er nok medietrykket rundt Krekar, sier rådmannen.– Jeg er veldig overrasket, sier ordfører Ståle Vaag til VG. – Jeg trodde nok det ble et annet vedtak. Det har vært mange ekspertuttalelser fra folk med juridisk kompetanse og andre denne uken, legger han til. Flere juridiske eksperter har uttalt at instruksen om å tvangsbosette Krekar i Sør-Trøndelag både er i strid med Grunnloven og menneskerettighetene. Dette tilbakevises imidlertid av Oslo tingrett. – Nå går vi inn i samme modus som da Krekar ble løslatt fra fengselet igjen. Lensmannskontoret må igjen forberede seg på at den nye beboeren må melde seg hos dem tre ganger i uka, sier ordføreren. Han har et godt inntrykk av at politiet har god kontroll på planlegging av sikkerheten rundt Krekar når han kommer til Kyrksæterøra.
Kommuneledelsen i Hemne er veldig overrasket over at Mulla Krekar likevel skal bosettes på Kyrksæterøra. De venter ikke noe fakkeltog for å få bosatt ham raskt, undserstreker Ap-ordfører Ståle Vaag.